Clifton-vistreiler: Reddingspoging hervat | Maroela Media
Pogings gaan vandag voort om die vistreiler wat gister op Eerste Strand in Clifton gestrand het, terug in die see te kry.
Die 50-meter lange vistreiler het vroeg Saterdagoggend sowat 20 meter van die kuslyn gestrand.
Wilfred Solomon-Johannes, woordvoerder van die Kaapstadse rampbestuursentrum, het in 'n verklaring gesê die ligging van die vaartuig het die potensiaal om die omgewing en die ekonomie van 'n belangrike deel van die kuslyn te skaad. Na wat verneem word het die vaartuig 90 ton brandstof én ammoniak aan boord.
Dit is nog nie duidelik wat die ongeluk veroorsaak het nie. Die dik mis wat in die gebied voorgekom het, kon moontlik tot die voorval bygedra het. Gister is 19 van die 28 Taiwannese bemanningslede van die treiler verwyder. 'n Hond, die kaptein en nodige bemanning is steeds aan boord.
Craig Lambinon, woordvoerder van die Nasionale Seereddingsinstituut, het 'n beroep op die publiek gedoen om nie die gebied te besoek nie, aangesien die reddingspoging voortduur en hulle so veel as moontlik spasie benodig.